ตร.เตือน การโพสต์ข้อความและภาพละเมิดผู้อื่น อาจถูกดำเนินคดี
พันตำรวจเอก ศิริวัฒน์ ดีพอ รองโฆษกสำนักงานตำรวจแห่งชาติ กล่าวถึงกรณีอาจารย์โรงเรียนแห่งหนึ่ง โพสต์ข้อความไม่เหมาะสม ในลักษณะลามกอนาจารและมีการนำภาพนักเรียน ซึ่งเป็นเยาวชนและภาพผู้อื่นประกอบข้อความ ทำให้เกิดการวิพากษ์วิจารณ์อย่างกว้างขวางในโลกออนไลน์ ว่า อยากจะฝากเตือนสติผู้ใช้งานโซเชียลมีเดียทุกแพลตฟอร์ม หลายคนอาจเข้าใจว่าเป็นพื้นที่ส่วนตัวและมีสิทธิเสรีภาพในการใช้งาน แต่ขอให้คิดไตร่ตรองให้ดี ก่อนจะโพสต์หรือแสดงความคิดเห็น แม้จะเป็นการโพสต์พูดคุยกันแบบส่วนตัว หรือในกลุ่มปิด แต่อาจมีโอกาสที่เพื่อนบางคน  หรือสมาชิกที่อยู่ในกลุ่ม แคปรูปหรือข้อความ ออกมาเผยแพร่ส่งต่อให้ผู้อื่น ทำให้บุคคลภายนอกได้เห็นและอาจมีการนำไปเปิดเผยต่อสาธารณะ จนส่งผลกระทบต่อหน้าที่อาชีพการงานได้และการโพสต์เหล่านั้น อาจมีผลด้านกฎหมาย อาจถูกดำเนินคดีได้ ถ้าเป็นการละเมิดบุคคลอื่น เช่น นำภาพผู้อื่นหรือตัดต่อภาพผู้อื่นมาประกอบข้อความที่ทำให้บุคคลในภาพได้รับความเสียหาย หรือโพสต์ หรือแชร์ข้อความทำให้บุคคลอื่นเสียหายสำนักงานตำรวจแห่งชาติ แนะนำข้อควรปฏิบัติในการโพสต์ ข้อความ หรือภาพในสื่อสังคมออนไลน์ เพื่อไม่เป็นการละเมิดกฎหมายคือ ขณะโพสต์ข้อความในสื่อสังคมออนไลน์ ควรมีสติสัมปชัญญะ ไม่อยู่ในขณะมึนเมา หรืออยู่ในสภาวะอารมณ์ที่ไม่ปกติ  คิดก่อนโพสต์หรือแชร์ข้อมูล ว่า จะทำให้บุคคลอื่นได้รับความเสียหายหรือไม่ และไม่นำภาพผู้อื่นมาประกอบการโพสต์ โดยที่ไม่ได้รับอนุญาต  ศึกษาทำความเข้าใจกับกฎหมายที่เกี่ยวข้องกับการโพสต์การแสดงความคิดเห็นในสื่อสังคมออนไลน์ เพื่อที่จะไม่ละเมิดกฎหมายและขอให้ประชาชนเล่นโซเชียลฯ อย่างมีสติและสร้างสรรค์